
בבית הדין האזורי לעבודה





בל 26/
 
 בבת ים


	המערער:
	מאיר דהן, ת.ז. 055672992
מרחוב החרושת 7, רמת גן


	ע"י ב"כ עוה"ד אריאל פרייברג (מ.ר. 62254)
מרחוב אבא הלל 7, רמת גן
טל': 03-7412358  פקס': 077-3180983
דוא"ל: Office@freiberg-law.com


-    נ  ג  ד    -

	המשיב:
	המוסד לביטוח לאומי –סניף רמת גן

	מרחוב החשמונאים 15, רמת גן 5248284
טל': 03-6751234;פקס: 03-6751261

	

	


כתב תביעה
התובע מתכבד בזאת להגיש תביעה (להלן: "המערער/התובע") על החלטת המשיב מיום 14.8.25.
רקע

1. התובע, יליד 11.02.1959, כבן 66 במועד האירוע, עובד כספר במספרה, נפגע בתאריך 17.1.25 בדרכו לעבודה עת צעד ברחוב, נפל במדרכה והוא נחבל ונפגע ביד ובכתפו (להלן: "התאונה").
2. התובע אשר נפגע כאמור בדרך לעבודתו פנה בתביעה להכרה בתאונה כתאונת עבודה ותשלום דמי פגיעה.
3. התובע זומן בתאריך 22.4.25 ל"חקירה" במוסד לביטוח לאומי, בקשר עם תביעתו להכרה בתאונה כתאונת עבודה.
4. התובע אינו אדם צעיר, אלא ,בעל עסק ותיק שהקים את עסקו יחד עם אחיו בעמל ויזע, איש עבודה ישר והגון, אשר הקים עסק לתפארת שמהווה בעבורו, בעבור משפחתו ועובדים נוספים מקור פרנסה.
5. חרף האמור, קיבל התובע מהמשיב יחס מחפיר, הוטחו בו האשמות, תחושת חוסר אמון  והליך חקירתו התנהל משל היה חשוד בפלילים.
רצ"ב תיק חקירה , מסומן כנספח "1".
6. על אף שבמסגרת החקירה גירסתו קיבלה אישוש וחיזוק משמעותי ולמעשה הוכחה, בתאריך 23.4.25 קיבל התובע מכתב דחייה מהמשיב (להלן: " ההחלטה") שם נכתב בין היתר:
"אנו מצטערים להודיעך, כי עלינו לדחות את תביעתך לתשלום דמי פגיעה בגין תאונה מתאריך 17/01/2025, על פי הוראות סעיף 79 לחוק הביטוח הלאומי ומהנימוקים הבאים:

על פי האמור בסעיף 79 לחוק הביטוח הלאומי, "תאונת עבודה" היא תאונה שאירעה לעובד עצמאי תוך כדי ועקב עיסוקו במשלח ידו.
 מעיון בפרטי תביעתך, ומבירורים שנערכו, לא הוכח, לדעתנו, שנגרם אירוע תאונתי תוך כדי ועקב עיסוקך במשלח ידך."
 רצ"ב ההחלטה , מסומנת כנספח "2".
7. התובע יטען כי החלטת המשיב בטעות יסודה, החלטת המשיב אינה מבוססת, שרירותית, עומדת בניגוד גמור לנסיבות המקרה ולראיות בתיק זה ומכאן הערעור/התביעה.
ואלה נימוקי הערעור:
8. התובע, כבן 66, עובד במשך שנים כבעל מספרה, אופי עבודתו מתבטא בתחזוקת המספרה ובטיפול בלקוחות קבועים, חלקם במשך עשרות שנים ולקוחות מזדמנים בהתאם למצבת העובדים ולעומס העבודה.
9. יום קודם התאונה, התקשר לתובע לקוח קבוע וותיק וביקש לקבוע תור למחרת. התובע נענה לבקשה והם קבעו תור ליום שישי בשעה 12:00 במספרה הממוקמת במתחם "לונדון מיניסטור" בשד' שאול המלך בתל אביב.
10. ביום שישי 17.1.25 ב כחצי שעה לפני התור, יצא התובע מביתו בדרכו לתחנת האוטובוס ברחוב רש"י ברמת גן, נתקל התובע במפגע במדרכה, נפל ונחבל.
11. לאחר התאונה סבל התובע מכאבים עזים ואף מקושי בהנעת היד, הוא המשיך לעבודתו בתקווה כי מדובר בכאב שיחלוף. עת שהה בעבודה ומשלא חלפו הכאבים, אלא החמירו, פנה למוקד "טרם" לרפואה דחופה.
12. במוקד "טרם" בוצעו לתובע בדיקות, לרבות דימות, שהדגימו שבר בהומרוס הפרוקסימאלי בכתף שמאל, הוא קיבל זריקת "וולטרן" לשיכוך כאב, ידו הושמה במתלה לקיבוע כתף והוא הופנה לבית החולים "איכילוב" להמשך מעקב וטיפול אורתופדי.
13. התובע טופל בבית החולים "איכילוב", כשהוא סובל מכאבים עזים והגבלה ניכרת בטווחי תנועות הכתף, הוא קיבל משככי כאבים רבים והונחה לבצע טיפולי פיזיותרפיה, במטרה להימנע מהתערבות כירורגית.
14. התובע התמיד בטיפוליו, הן במעקב אורתופדי "איכילוב" והן בטיפולי פיזיותרפיה במסגרת הקהילה. 
15. מחמת פגיעתו ואופיה היה התובע באי כושר מלא לעבודתו, הוא נעדר ממושכות ומטה לחמו נפגע.
רצ"ב תעודות רפואיות, מסומנות כנספח" 3"
16.  המשיב שגה הן בקביעותיו והן בהתייחסותו לתובע ומקום בו היה צריך להכיר בעובד שנפגע בתאונת עבודה שגה המשיב עת דחה את תביעתו באופן שרירותי וללא ביסוס.
17. התובע אדם כבן 66 במועד התאונה מצא עצמו התובע מותקף על היותו מאותגר טכנולוגית ועל כך שתמונות המפגע שצולמו נשלחו לעורך דין ולא נגישות במהירות לה ציפתה החוקרת. 
18. התובע מואשם בכך שלמרות שזוהי דרכו הקבועה לאחר שהעירייה פעלה לתיקון המפגע ושמה גידור לא ידע מה מטרת הגידור והאם המפגע תוקן או לא.
19. כמובן שהאמור לא מהווה ולו אבק טעם להפרכת גירסת התובע.
20. אחד משיאי השפל בחקירה היה סביב נושא הרישום הראשוני – המדובר הוא בעובד כבן 66 שלא בקיא ורגיל בפרוצדורה איש תם לב שעובד לפרנסתו. בתיעוד הרפואי הראשוני לא נרשם כי התאונה אירעה בדרך לעבודה. בנו, ירון, אשר עובד עימו, ניגש למוקד טר"ם על מנת לקחת את התיעוד שנדרש ע"י הרואים המטפלים ובאותה הזדמנות ביקש לתקן ולהוסיף כי המדובר הוא בתאונה בדרך לעבודה.
21. אין המדובר בנושא המצריך בינה יתרה – ככל ונפלה טעות, פועלים על מנת לתקנה, כך ברישומי משרד הפנים, כן ברישום בעירייה, בקופת החולים וכן הלאה, זהו למעשה הדבר הנכון לעשות בלי קשר לשאלה האם יש לתיקון משמעות מעבר ליחסים בין האדם לבין הרשות.
22. הדבר מקבל משנה תוקף כשמדובר בנפגע בתאונה עם זיקה למל"ל ויש לדבר השלכות כלכליות ובין היתר בשל כך חוקק החוק.
23. נקודה זו ובהינתן הפסיקה והמשקל שניתן לדבר שימש בחקירה בניסיון נואל לנסות ולהכשיל את התובע בדבריו תוך ניסיון הפללה (ממש!).
24. זהו מלכוד 22 – אם לא היה פועל לתיקון הטעות היה נשאל מדוע כשהבין שלא נרשם לא פנה לתקן, וכשפעל לתקן שואלים מי ייעץ לך לתקן ולמה לא אמרת זאת בהזדמנות הראשונה שהייתה חוסכת את הצורך לתקן.
25. התשובות פשוטות – התובע אשר לראשונה בחייו נפגע פגיעה כה משמעותית ולראשונה יזקק להליכי התביעה מול המל"ל נפגע בכתף ובזרוע, כלי עבודתו נפגע פגיעה קשה – הוא כאוב מאוד ויכול להיות שעתיד לעבור ניתוח שהשלכותיו לא ידועות – מן הסתם שלא ניתן לדרוש ממנו לדקדק בדבריו בעת הטיפול הראשוני.
26. גם לשאלה מדוע ירון (בנו) ניגש בחלוף כמה ימים לתקן פשוטה – הח"מ נמנה על לקוחות המספרה ואגב אורחא סיפר ירון מה קרה לאביו. הח"מ הציע לסייע בטיפול מתוקף נסיונו ועיסוקו והסב את תשומת ליבו של ירון לכך שלא נרשם שזו תאונת עבודה (על אף שהסתבר שהדבר נאמר) ועל כן פנה לצורך התיקון.
27. הח"מ אשר מכיר בחשיבות התיעוד הסב את תשומת ליבם לחשיבות התיעוד וביקש אותו.
28. גם עין שאינה מיומנת ורגילה בקריאת דו"חות חקירה של המשיב תבחין בכך שמדובר הוא בתובע אשר הסיטואציה וההליכים זרים לו, הוא משיב לשאלות המופנות אליו בצורה אמיתית וכנה וחש בהלה נוכח הסיטואציה ובשים לב לדרך של הצגת הדברים בצורה שאינה הוגנת ואינה מכבדת.
29. אם לא די בכך, החוקרת אשר ככל הנראה דבקה בעמדתה שמדובר בתובע שאינו דובר אמת מבקשת לאמת את גירסת התובע עם הלקוח. היא אף מזהירה אותו שלא יתערב בשיחה. 
30. החוקרת מתקשרת ללקוח, פיליפ, אדם מבוגר אשר סובל ממצב רפואי ונכות, משיב ומספר בדיוק מה אירע ולמעשה בשלב זה גירסת התובע קיבלה אישוש אובייקטיבי חיצוני אשר לא מותיר מקום לספק.
31. אף על פי כן, בצורה שרירותית ובוטה החליט המשיב לדחות את התביעה.
32. בית הדין הנכבד מתבקש להורות על ביטול החלטת המשיב ולהכיר בתובע כנפגע תאונת עבודה כהגדרתה בחוק ותשלום דמי פגיעה.
33. כן, מתבקש בזאת בית הדין הנכבד לחייב את המשיב בהוצאות משפט לרבות שכ"ט עו"ד בתוספת מע"מ כחוק.








          ________________








          אריאל פרייברג, עו"ד








            ב"כ התובע

